བར་ལམ་ནས་དབྱར་རྩྭ་དགུན་འབུ་རྐོ་བའི་སྐབས་ནང་ཁུལ་གྱི་མཐུན་ལམ་དང་རྐོ་སྟངས་གང་ཅིའི་ཐད་བོད་ནང་དུ་བཞུགས་པའི་རྒན་རབས་བསམ་ཤེས་ཅན་དང༌།བླ་མ་དགེ་བཤེས་མང་པོ་ཞིག་གིས་ལམ་སྟོན་གནང་གི་ཡོད་འདུགཡིན་ན་ཡང་ད་དུང་འདིའི་ཐོག་རྣམ་པ་ཚོ་ཡོངས་རྫོགས་ཀྱིས་གཟབ་གཟབ་གནང་དགོས་པ་ཤིན་ཏུ་གལ་ཆེན་པོ་རེད།ང་ཚོའི་ལུང་པའི་ཁོར་ཡུག་གི་གནས་སྟངས་གང་འདྲ་ཡིན་མིན་ང་ཚོ་ཡོངས་རྫོགས་ཀྱིས་གསལ་པོར་ཤེས་ཀྱི་ཡོད།དེ་ཡིན་དུས་དབྱར་རྩྭ་དགུན་འབུ་རྐོ་བའི་སྐབས་ཁོར་ཡུག་གི་གནས་སྟངས་ལ་དགོངས་པ་རྒྱ་ཆེན་པོ་བཞེས་དགོས་ཀྱི་འདུག་མ་གཏོགས།ད་ལྟ་གང་ཡོད་པ་དེ་བཀོག་ནས་རྗེས་མ་རྒྱུན་རིང་པོར་བསམ་བློ་མི་གཏོང་བར་སྐྱེ་རྒྱུ་མེད་པར་བཟོས་པ་ཡིན་ན།ཁོར་ཡུག་ལ་གནོད་སྐྱོན་འགྲོ་བ་ཙམ་དུ་མ་ཟད།མང་ཚོགས་མང་པོ་ཞིག་ལ་རང་བཞིན་གྱིས་འཚོ་བ་དང་དཔལ་འབྱོར་གྱི་ཐོག་ནས་དཀའ་ངལ་འཕྲད་རྒྱུ་ཡིན་པ་གསལ་པོ་རེད།དེ་ཡིན་དུས་དབྱར་རྩྭ་དགུན་འབུ་རྐོ་བའི་སྐབས་ཁོར་ཡུག་གཙང་མ་བཟོས་ཏེ་མ་འོངས་པར་མུ་མཐུད་དབྱར་རྩྭ་དགུན་འབུ་སྐྱེ་ཐབས་ལ་འབད་བརྩོན་བྱ་དགོས་པ་གལ་ཆེན་པོ་རེད།